मार्केस ने लेखन की तकनीकें काफ्का, मिखाइल बुल्गाकोफ, एर्नेस्ट हेमिंग्वे, वर्जीनिया वुल्फ और जेम्स जॉयस जैसे लेखकों से हासिल की थीं. दोस्तोएव्स्की, मार्क ट्वेन और एडगर एलन पो का असर भी उन पर रहा है. डॉन क्विजोट का आख्यान उनका एक सबक है. साइमन बोलीवर उनके कथानकों के महानायकों में दिखते रहते हैं. मार्केस के लेखन का सबसे बड़ा खजाना है उनकी स्मृतियां. बचपन की स्मृतियां, जहां उनका ननिहाल है, नाना-नानी हैं, मां है, मौसियां हैं, आयाएं और दाइयां हैं. एक पूरा कस्बा है. लोग हैं. दोस्त हैं. मार्केस ने मृत्यु के बारे में अपने भय को रेखांकित करते हुए कहा था कि मृत्यु का एक अर्थ ये भी होता है कि आप अपने दोस्तों से फिर नहीं मिल पाते हैं.